HU Az Európai Unió Hivatalos Lapja C 89/13

A Törvényszék (első tanács) T-423/09. sz., Dashiqiao Sanqiang Refractory Materials Co. Ltd kontra Tanács ügyben 2011. december 16-án hozott ítélete ellen a Dashiqiao Sanqiang Refractory Materials Co. Ltd által 2012. január 13-án benyújtott fellebbezés

(C-15/12. P. sz. ügy)

2012/C 89/21

Az eljárás nyelve: francia

Felek

Fellebbező: Dashiqiao Sanqiang Refractory Materials Co. Ltd (képviselők: J.-F. Bellis és R. Luff ügyvédek)

A többi fél az eljárásban: az Európai Unió Tanácsa, Európai Bizottság

A fellebbező kérelmei

A Bíróság

— nyilvánítsa a jelen keresetet elfogadhatónak és megalapozottnak;

— helyezze hatályon kívül az Európai Unió Törvényszéke T-423/09. sz., Dashiqiao Sanqiang Refractory Materials Co. Ltd kontra Tanács ügyben 2011. december 16-án hozott ítéletét, és döntsön az ezen ügy tárgyát képező jogvitában;

— adjon helyt az első fokon benyújtott kereseti kérelmeknek, és – következésképpen – semmisítse meg a fellebbezőre a Kínai Népköztársaságból származó egyes égetett magnéziatéglák behozatalára vonatkozó végleges dömpingellenes vám kivetéséről szóló 1659/2005/EK rendelet módosításáról szóló, 2009. szeptember 7 i 826/2009/EK tanácsi rendelet (1) által kivetett vámot, amennyiben az abban rögzített dömpingellenes vám meghaladja azt a vámot, amely abban az esetben lenne alkalmazandó, ha ezt a vámot az eredeti vizsgálat során a Kínában felszámított HÉA kivitelkor való visszatérítése megtagadását figyelembe vevő módszer alapján határozták volna meg az alaprendelet (2) 2. cikkének (10) bekezdése értelmében;

— kötelezze a Tanácsot mindkét fokú eljárás költségeinek viselésére.

Jogalapok és fontosabb érvek

A fellebbező három jogalapra hivatkozik fellebbezésének alátámasztására, amelyek a dömpingellenes alaprendelet 11. cikke (9) bekezdése Tanács általi megsértésén alapuló második megsemmisítési jogalapjának a Törvényszék általi elutasítása ellen irányulnak.

Első jogalapja keretében a fellebbező azt állítja, hogy a Törvényszék tévesen alkalmazta a jogot, amikor megtagadta azon kérdés vizsgálatát, hogy az exportár és a rendes érték közötti összehasonlítás mely módszerét alkalmazták az eredeti vizsgálat során, tehát nem juthatott érvényesen azon következtetésre, hogy nem történt az alaprendelet 11. cikkének (9) bekezdése szerinti „módszerváltoztatás” a felülvizsgálati eljárás során. Valójában az eredeti vizsgálat során alkalmazott összehasonlítási módszer — amelynek értelmében az összehasonlítás „HÉÁ t nem tartalmazó ár” alapján történt — és a felülvizsgálat során alkalmazott összehasonlítási módszer – amelynek értelmében az összehasonlítás „HÉÁ t tartalmazó ár” alapján történt — között alapvető változtatásra került sor. Ez utóbbi módszer alkalmazása magasabb dömpingkülönbözetet eredményezett, mint amely az eredeti vizsgálat során használt módszer alkalmazásából következett volna.

Második jogalapjában a fellebbező azt állítja, hogy a Törvényszék tévesen alkalmazta a jogot, amikor megállapította, hogy az intézmények kötelesek arra, hogy ne alkalmazzák a továbbiakban az exportár és a rendes ár összehasonlításának az eredeti vizsgálat során alkalmazott módszerét, amennyiben ez az alaprendelet 2. cikke (10) bekezdésének b) pontja által nem engedélyezett kiigazításhoz vezet, ily módon összetévesztette a „kiigazítás” és az „összehasonlítási módszer” fogalmát.

Harmadik jogalapjában a fellebbező azt állítja, hogy a Törvényszék tévesen alkalmazta a jogot, amikor megállapította, hogy az exportértékesítések után fizetett HÉA visszatérítés mértékének eltérése az eredeti vizsgálat időszaka, illetve a felülvizsgálati eljárás időszaka között a körülmények olyan megváltozásának minősül, amely igazolja a módszerváltoztatást, jóllehet nem került megállapításra, hogy e különbség alkalmazhatatlanná tette az eredeti vizsgálat során alkalmazott összehasonlítási módszert. Mivel a „körülmények megváltozása” miatti kivételt szigorúan kell értelmezni, a megtámadott ítélet 62–64. pontjában szereplő indokolás nyilvánvalóan nem felel meg e szigorú követelménynek.

(1) HL L 240., 7. o.

(2) Az Európai Közösségben tagsággal nem rendelkező országokból érkező dömpingelt behozatallal szembeni védelemről szóló, 1995. december 22-i 384/96/EK tanácsi rendelet (HL 1996. L 56., 1. o.; magyar nyelvű különkiadás 11. fejezet, 10. kötet, 45. o.)